**Išrašas**

**KLAIPĖDOS MIESTO SAVIVALDYBĖS TARYBA**

**FINANSŲ IR EKONOMIKOS KOMITETAS**

**POSĖDŽIO PROTOKOLAS**

2021-09-27 Nr. TAR-101

Posėdžio data – 2021 m. rugsėjo 22 d.

Pradžia – 14.00 val. (nuotoliniu būdu).

Posėdžio pirmininkas – Aidas Kaveckis.

Posėdžio sekretorė – Lietutė Demidova.

7. SVARSTYTA. Klaipėdos miesto savivaldybės aplinkos monitoringo 2022–2026 m. programos patvirtinimas.

Pranešėja – R. Jievaitienė. Informuoja, kad pagal Lietuvos Respublikos aplinkos monitoringo įstatymo 8 straipsnį Savivaldybių aplinkos monitoringas vykdomas siekiant gauti išsamią informaciją apie savivaldybių teritorijų gamtinės aplinkos būklę, planuoti ir įgyvendinti vietines aplinkosaugos priemones ir užtikrinti tinkamą gamtinės aplinkos kokybę. Savivaldybių aplinkos monitoringas vykdomas pagal savivaldybės aplinkos monitoringo programą, kurią tvirtina Savivaldybės taryba.

R. Jievaitienė sako, kad Klaipėdos miesto savivaldybės aplinkos monitoringo 2022–2026 m. programa (toliau - Programa) parengta vadovaujantis Bendraisiais savivaldybių aplinkos monitoringo nuostatais, kuriuose reglamentuota, kokia informacija turi būti įtraukta į programą. Programa parengta šioms Klaipėdos miesto aplinkos sudėtinėms dalims: aplinkos oras, aplinkos triukšmas, dirvožemis, paviršiniai vandenys, gyvoji gamta, želdynai ir želdiniai.

Teigia, kad Programą suderino Aplinkos apsaugos agentūra ir Lietuvos geologijos tarnyba prie Aplinkos ministerija. Programos projektas buvo pristatytas visuomenei - į pateiktas pastabas, dėl papildomų oro ir triukšmo tyrimo taškų, atsižvelgta.

A. Vaitkus pažymi, kad nesiimama jokių priemonių dėl CO2 išmetimo matavimo ir tokių tyrimų nenumatoma daryti.

R. Jievaitienė teigia, kad CO2 netiriama, nes nėra numatyta ribinė vertė, nuo kurios nustatomas kenksmingumas sveikatai. Vyriausybė nėra nurodžiusi tokių užduočių savivaldybėms ir pati imasi iniciatyvos finansuoti projektus, mažinančius teršalų kiekį.

A. Kaveckis sako, kad mes galime, jei nėra nustatyta ribinė vertė, matuoti rodiklį.

A. Vaitkus teigia, kad Klaipėdos miesto gyventojai jaučiasi gyvenantys labiausiai užterštame mieste. A. Vaitkus sako, kad mes turime dideles emisijas iš transporto, kuris juda nedarniai miesto gatvėmis. Mano, kad nematuoti CO2 dydžio yra didelė klaida, nes tai vienas didžiausių išmetamų teršalų. A. Vaitkus teigia, kad Klaipėdiečiai taip pat skundžiasi dėl dulkių iš statybviečių. Primena, kad prieš 2 metus buvo teigiama, kad bus pastatytos 5 stacionarios oro matavimo stotelės. A. Vaitkus prašo atsiųsti visus gyventojų pageidavimus iki tarybos posėdžio.

A. Kaveckis siūlo papildomai įrengti 5 stoteles CO2 matavimui.

A. Vaitkus mano, kad turėtų būti įrengtos stotelės, gebančios matuoti ir CO2. Sako, kad transporto srautų suvaldymas arba kiti dideles emisijas turintys objektai turi būti valdomi.

R. Taraškevičius siūlo pritarti sprendimo projektui ir įpareigoti Savivaldybės administracija iki tarybos posėdžio (atkreipus dėmesį į diskusiją) atsakyti dėl CO2 išmetimo papildomų matavimo taškų įrengimo.

A. Kaveckis siūlo pritarti sprendimo projektui su pavedimu – atsakyti iki tarybos posėdžio dėl CO2 išmetimo papildomų matavimo taškų įrengimo.

A. Vaitkus sako, kad esminis siūlymas - matuoti teršalų išmetimą. Teigia, kad pateiktam sprendimo projektui nepritars.

NUTARTA:

7.1. Pritarti pateiktam sprendimo projektui su pakoregavimu:

7.1.1. Sprendimo projekto preambulę išdėstyti taip: „Vadovaudamasi Lietuvos Respublikos vietos savivaldos įstatymo 16 straipsnio 2 dalies 40 punktu ir Lietuvos Respublikos aplinkos monitoringo įstatymo 8 straipsnio 2 ir 3 dalimis, Klaipėdos miesto savivaldybės taryba nusprendžia:“

7.1.2. Pakeisti visą sprendimo projekto 1 punkto formuluotę ir ją išdėstyti taip: „Patvirtinti Klaipėdos miesto savivaldybės aplinkos monitoringo 2022–2026 m. programą (pridedama)“.

7.2. Įpareigoti Savivaldybės administraciją, iki tarybos posėdžio, atsakyti dėl CO2 išmetimo papildomų matavimo taškų įrengimo.

BALSUOTA: už – 6 (A. Kaveckis, R. Taraškevičius, S. Budinas, E. Andrejeva, A. Barbšys, V. Radvila), prieš – 0, susilaiko – 1 (A. Vaitkus).

Posėdžio pirmininkas Aidas Kaveckis

Posėdžio sekretorė Lietutė Demidova